約客十有二人汎舟東山分韻得大字
作者：魏了翁
朝代：宋

paragraphs: 樂莫樂良朋，同胞瀛海內。
矧復聚此州，此樂無乃太。
晨策披曾巔，夕篙汎晴瀨。
羲和鑒余衷，爲我祛宿靄。
空碧墮清鏡，帝青倚高蓋。
明矑照鷗心，遐思絕鵬背。
信知好乾坤，不出天地外。
人生兩儀間，豁豁如許大。
萬古同一流，誰能與心會。
丁寧黄頭郎，爲我勉乘載。
直下涪武江，合處看重兌。